
שינויים בתקציב לשנת 2006

היו"ר יעקב ליצמן:
רבותי, צהריים טובים, אני פותח את הישיבה. אנחנו עוברים לפנייה 464. 

אריאל אבלין:

הפנייה נועדה לתקצב בעיקר רכישה ופדיון מקרקעין עבור מפוני גוש קטיף במתחם הגולף באשקלון ובניצנים וכן לתגבר את פעילות ניהול נכסי רשות הפיתוח במינהל מקרקעי ישראל. 

ניסן סלומינסקי:

מה זה רשות הפיתוח?

חיים אורון:

הכול קשור לעניין של גוש קטיף? לא, זה נושא נפרד. איפה זה רשות הפיתוח, באיזה מקום בארץ?

אריאל אבלין:

זה בעיקר באזורים של נכסי נפקדים, בעיקר ביפו, עכו, רמלה – מקומות שיש בהם ריכוזים של נכסים שהועברו לרשות הפיתוח. 

היו"ר יעקב ליצמן:
שוב אין אף אחד מחברי הקואליציה. 

חיים אורון:


בואו נאשר להם את זה, אבל אני רוצה להגיד משהו בהזדמנות חגיגית זו. 

היו"ר יעקב ליצמן:
אגב, ביקשתי פגישה עם קובי הבר. תסמכו על היושב-ראש שלכם, כשהוא אומר שזה לא יהיה, זה לא יהיה. הכוונה ל-20 מיליון ש"ח. 

חיים אורון:

אני בעד לאשר את זה, אבל בימים האחרונים יצא לי להיפגש עם מפונים מרצועת עזה, בעיקר עם קבוצה של חקלאים. אני חושב שמה שמתנהל זה לא בסדר. אני מבקש לקיים על זה דיון. אני יודע שמוליכים הצעות חוק, לא הסכמתי לחתום על החוק, אבל אני חושב שיש מקום לקיים דיון בתוך שבוע או שבועיים. הייתה ועדת משנה, ואני יודע שייכנסו לדיוני תקציב ולא יהיה זמן. שמעתי דברים שהם לא בסדר, בוא נגיד את זה כך. 

היו"ר יעקב ליצמן:
כפי שהצהרתי, ואני מצהיר כל הזמן, באחד מימי השבוע אני רוצה לקיים ישיבה במקומות האלה, ואז לקיים גם סיור. עד לרגע זה אין לי חוק תקציב, אין לי חוק הסדרים, אין לי כלום. התקציב לא הועבר אלינו. 

ניסן סלומינסקי:

כי ועדת הכנסת עוד לא חילקה אותו? נכון מה שכתבו, שבגללך הם רוצים להעביר הרוב לוועדת הכלכלה?

היו"ר יעקב ליצמן:
זה סתם ספין של יצחקי. הודעתי במכתב לראש הממשלה אתמול, והיום זה מופיע ב"המודיע", שניתקתי מגע אתם, כי אני רוצה לראות אם יצחקי מקיים את המילה שלו. 

חיים אורון:

אני חוזר לעניין שלי. הבעיה היא לא סיור. אם יש טענה, ואני נזהר בלשוני, שעד היום – אף על פי שלנו נמסר שיש 22,000 דונם מאותרים בנגב – אנשים אפילו לא יודעים, ואפילו אין איתור טנטטיבי של האפשרות, 

היו"ר יעקב ליצמן:
תן לצביה להגיב.

חיים אורון:


אני לא עובד אצל צביה, בלי לפגוע, אבל אני לא חושב שאני עושה משהו נגד קידום העניינים של מינהלת סל"ע. שיבואו לכאן נציגי משרד החקלאות ונציגי מינהל מקרקעי ישראל, ותבוא צביה, ויבוא הראל בלינדה, והוא כבר פה, ויסבירו מה קורה עם הקרקעות. 

היו"ר יעקב ליצמן:
הראל, אתה מאשר את החתימה שלך? 

הראל בלינדה:

זו חתימתי. 

ניסן סלומינסקי:

לנו בכלל אין חתימות. 

חיים אורון:


אני מבקש שנקיים על זה דיון. יבואו הראל ויבוא האוצר. לדעתי הם צריכים לקבל מכה בראש מכולנו יחד, ולהתחיל לזוז. בכל זאת אנחנו שנה ורבע אחרי. 

היו"ר יעקב ליצמן:
אני מקיים הצבעה על פנייה 464: אושר. 

ניסן סלומינסקי:

בכמה כסף מדובר? כמה כסף הוקצה לנושא של המפונים? 

אריאל אבלין:

134 מיליון ש"ח למתחם הגולף. בניצנים חלק מהכסף תוקצב בהרשאה בשנה שעברה. 

היו"ר יעקב ליצמן:
אנחנו עוברים לפנייה 343. אני צריך להודיע לחברים שאולי זה ייפול כאן. הראל, אני חייב להגיד לך, יש רק אופוזיציה כאן. 

הראל בלינדה:

אלך להתייעץ. 

היו"ר יעקב ליצמן: 

פנייה 410, תמ"ת, אין נציג. פנייה 422, תחבורה, אין נציג. פנייה 423, משק המים. 

ערן פולק:

זו פנייה תקציבית שהיא פנימית בתוך סעיף תקציב מפעלי מים, שמעבירה בעיקר תקציבי מזומן בין התוכניות לביצועים בפרויקטים השונים, בהתאם לביצוע, ועוד כמה השתתפויות של משרדי הממשלה. 

היו"ר יעקב ליצמן:
מוצא חן בעיניכם? אני מקיים הצבעה על פנייה 423: אושר.

אנחנו עוברים לפניות 430-429. 

ערן ניצן:

הפנייה עוסקת בתקצוב בדיקה שאנחנו עומדים לערוך, בהתאם להחלטת הממשלה, בנושא של מפעילים וירטואליים בישראל. יש היום שלוש חברות סלולריות ויש להן כוח שוק שהולך ומתגבש. הממשלה רוצה להתמודד עם הנושא ובודקת מפעילים וירטואליים. זה דבר שקורה בכל מדינות העולם וכאן לא מתפתח. על כן אנחנו יוצאים למכרז בין-לאומי בנושא הזה. מפעיל וירטואלי הוא מפעיל שאין לו תשתית. זו חברה סלולרית בלי תשתית.  היא קונה  מיליון דקות מ"סלקום", למשל. בעולם יש חברה ידועה בשם "וירג'ין", למשל, ויש 200 חברות כאלה. אין בישראל חברה כזאת. צריך לברר למה, ומה צריך לעשות כדי שתהיינה חברות. 

היו"ר יעקב ליצמן:
אני מקיים הצבעה על פניות 430-429: אושר. 

אנחנו עוברים לפנייה 432, תמ"ת, אין נציג. פנייה 434, פנים, אין נציג. 

חיים אורון:


זה של איגוד כבאות. 

היו"ר יעקב ליצמן: 

אני מקיים הצבעה על פנייה 434: אושר. זה בגלל הכבאות. 

פנייה 436, קליטה, זה כסף קטן, גם את זה אני מוכן לאשר. אני מקיים הצבעה על פנייה 436: אושר. 

אבל אני מבקש לכתוב מכתב ולומר שהנציגים לא הגיעו, בכל הכבוד. הם רוצים להכריח אותי להגיד מילה לא טובה עליהם. 

אנחנו עוברים לפנייה 438, קוראים אופטיים. 

ודים גודון:

מדובר בהעברת מיליון ש"ח ממשרד הפנים למשרד לביטחון פנים לטובת המערכת לרישוי גבולות, לקוראים אופטיים שיכולו לקרוא דרכונים.

היו"ר יעקב ליצמן:
אני מקיים הצבעה על פנייה 438: אושר. 

עוברים לפנייה 439. 

אמירה חכמון:

הפנייה נועדה להגדלה של הרשאה להתחייב ב-868,000 ש"ח, ושינויים פנימיים. 

היו"ר יעקב ליצמן:
למה זה?

אמירה חכמון:

הסכום הזה הוא בגין רכישה של רישיונות "אורקל", רישיונות של מחשוב, לכל תיאום הפעולות בשטחים. ברגע שעושים הרשאה להתחייב, זה מוזיל. 

היו"ר יעקב ליצמן:
אני מקיים הצבעה על פנייה 439: אושר. אנחנו עוברים לפניות 441-440. 

חיים אורון:

אלו שני תקנים. 

אמירה חכמון:

זו העברת שני תקנים למשרד הפנים.

היו"ר יעקב ליצמן:
אני מקיים הצבעה על פניות 441-440: אושר. 

ניסן סלומינסקי:

זה מארז? כל יום מעבירים משם אחד. 

היו"ר יעקב ליצמן:
עוברים לפנייה 442, שידורים דיגיטליים. 

ערן ניצן:

העברת 1.5 מיליון ש"ח לפרויקט השידורים הדיגיטליים. מעסיקים חברת ייעוץ שמסייעת לממשלה לקדם את הדיגיטציה של השידורים בתחום הרדיו והטלוויזיה. יש לנו שני פרויקטים בתחום הדיגיטציה: הראשון הוא הרדיו הדיגיטלי בישראל, ובשבוע שעבר הוועדה אישרה לנו הרשאה כדי לצאת למכרז בסוף החודש. השני הוא הטלוויזיה הדיגיטלית. בשני הפרויקטים הללו אנחנו מסתייעים ביועצים חיצוניים בוועדת המכרזים.

ניסן סלומינסקי:

מה זה טלוויזיה דיגיטלית?

ערן ניצן:

זו עוד החלטת ממשלה שעברה בנושא הזה. השידורים החופשיים – ערוצים 1, 2 ו-10, לצורך העניין – יופצו כך שכל אחד יוכל לקלוט אותם, גם בלי להיות מחובר ובלי לשלם. הוא יצטרך לקנות רכיב.

היו"ר יעקב ליצמן:
אני מקיים הצבעה על פנייה 442: אושר. הצבעתי נגד.

היו"ר יעקב ליצמן:
פניות 446-445, משטרת ישראל. 

ודים גודון:

זו הוצאה מותנית בהכנסה בתקציבי הוצל"פ המשטרתי בסך של 5.8 מיליון ש"ח. נוסף על כך, הגדלה הוצאה מותנית בהכנסה בתקציבי אמרכלות של משטרת ישראל בגין הכנסות מחברת ביטוח "ענבל", מכירות מכוניות.  

היו"ר יעקב ליצמן:
אני מקיים הצבעה על פניות 446-445: אושר. הצבעתי נגד.

פנייה 449 – אני נגד זה, אני לא רוצה לדון בזה. נעבור לפנייה הבאה. 

ניסן סלומינסקי:

זה בתי הדין? למה אתה לא רוצה לדון? מה, זה שכר?

היו"ר יעקב ליצמן:
כן. לא רוצה. עוברים לפנייה 450. 

ניסן סלומינסקי:

יש אפשרות לאשר ושיתקנו את מה שצריך?

היו"ר יעקב ליצמן: 


אתה רוצה שנעשה רוויזיה? אם אתה רוצה נצביע, ואבקש רוויזיה. 

קריאה:

זה יעלה מחר?

היו"ר יעקב ליצמן: 


זה לא יעלה. זה לא עובר. 

ניסן סלומינסקי:

יש שתי אפשרויות: לא דנים או לא מאשרים. 

היו"ר יעקב ליצמן: 

פנייה 450. 

שמואל ציטרונבלט:


זה 250,000 ש"ח. מממנים בזה פיקוח על חציבה וכו'. 

היו"ר יעקב ליצמן: 


אני מקיים הצבעה על פנייה 450: אושר. עוברים לפנייה 451. 

שמואל ציטרונבלט:

עדכון תקציבי המכון. 

היו"ר יעקב ליצמן: 


אני מקיים הצבעה על פנייה 451: אושר. 

חיים אורון:


מה אתה עושה עם זה?

היו"ר יעקב ליצמן: 


אני מוכן להעלות את זה להצבעה, אף על פי שאצביע נגד. אבל אני צריך להודיע לכל חברי הוועדה,

חיים אורון:


אז אל תעשה את זה, תעשה את זה מחר. יש קיצוץ בהשכלה הגבוהה, ברווחה, בחינוך. 

היו"ר יעקב ליצמן: 


נעבור לפנייה 433, משרד הבינוי והשיכון, אין נציג. 

ודים גודון:


יש הרוויזיה של השבוע שעבר. 

היו"ר יעקב ליצמן: 


בסדר, נקבל ונדון בזה. אני רוצה לראות את הפנייה הגדולה. הראל, מה עשית כאן? 

הראל בלינדה:


הוספנו את מוטת הביצוע שמצאנו בתקציבי המשרדים על מנת לתגבר את משרד הביטחון, שיוכלו לחדש את המלאי, 

סמדר אלחנני:

למה צריך לחדש מלאים? זו שאלה מאוד עקרונית. זה כבר היה. השתמשו במלחמה. פנינו לעתיד, לאיום הבא. אתה צריך לתכנן מה צריך לאיום הבא, לא למלחמה הקודמת. אתה מסכים אתי, על פי הבעת פניך. 

היו"ר יעקב ליצמן: 


אני מחכה שיביאו לי את הפנייה הנוספת. זה העניין האחרון. אני לא מביא יותר. 

ניסן סלומינסקי:

לגבי פנייה 433, שלא דנים בה היום: אני רואה שמורידים מגורמים שונים. זו פנייה של משרד השיכון. 

היו"ר יעקב ליצמן: 


לא העברתי את זה. 

ניסן סלומינסקי:

אני יודע. אני רק רואה שמורידים כספים מחומת שמואל, ממעלה אדומים. נראה את זה בהמשך. 

ודים גודון:


יש עניין נוסף. 

היו"ר יעקב ליצמן: 


הכוונה לפניות 428-424, נעבור אליהן. 

ודים גודון:


כן, לזאת הכוונה. מדובר בהעברת 70 מיליון ש"ח למשטרת ישראל בגין גירעונות שכר, על מנת להימנע מחריגות. היא מורכבת מתגבור תוכנית אמרכלות, בסך 57 מיליון ש"ח; תגבור תוכנית המטה הארצי בסך 10 מיליון ש"ח; תגבור תוכנית פרויקטים במחשוב, וכו'. 

אלי אפללו:

אדוני היושב-ראש, אני מבקש להעיר לסדר, לא ידעתי שיש העברות. 

היו"ר יעקב ליצמן: 


זה על סדר היום. שנית, הודעתי בישיבה ההיא. 

טמיר כהן:


זה על סדר היום. 

אלי אפללו:

בכל מקרה, אני סומך עליכם. 

היו"ר יעקב ליצמן: 


אני מקיים הצבעה על הרוויזיה של ליצמן, על פניות 428-424: אושר. 

מי בעד פניות 428-424? אושר. תודה. 


הישיבה ננעלה בשעה 13:05. 

